[Innocentius Episcopus, servus servorum Dei, dilectis in Christo filiis Petro Abbati, et Monachis Cluniacensibus in perpetuum. Ex Apostolicæ Sedis administratione, quæ extraordinaria sunt, volumus corrigere, et quæ ordinata ad meliorem statum deducere, et ut in sua bonitatis firmitate permaneant, vigore Ecclesiastico roborare. Eapropter, dilecti in Domino filii, donationem à Girino et fratribus, de loco qui dicitur Prins cum suis pertinentiis, Remis in Palatio venerabilis fratris nostri Rainaldi Archiepiscopi nobis factam, vobis concedimus, donamus, et tradimus, ac per præsentis scripti paginam confirmamus. Nulli ergo omninò hominum fas sit præfatum locum temerè perturbare, aut ejus possessiones auferre, vel ablatas retinere, minuere, vel aliquibus vexationibus fatigare: sed omnia dominio et possessioni Cluniacensi Monasterii perpetuò integra conserventur. Si quis autem huic nostræ constitutioni temerario ausu contraïre tentaverit, si reatum suum non correxerit, à sacratissimo Corpore et Sanguine Dei et Domini nostri Jesu Christi aliena fiat, atque in extremo examine districtæ ultioni subjaceat. Conservantibus autem sit pax Domini nostri Jesu Christi, quatenus intervenientibus beatorum Apostolorum Petri et Pauli meritis æternæ vitæ præmia cum sanctis omnibus percipere mereantur. Datum Remis II. Kalendas Novembris.]